Damiano David

Damiano David () er ein italiensk songar og låtskrivar. Han er frontfigur i rockebandet Måneskin, som vann Sanremo-festivalen 2021 og deretter Eurovision Song Contest 2021 for Italia med songen «Zitti e buoni». I 2024 starta David solokarrieren sin med singlane «Silverlines» og «Born with a Broken Heart», som kom i forkant av debutalbumet hans Funny Little Fears (2025). I 2025 la han ut på sin første solokonsertturné.
 Tidleg liv 
David vart fødd i Roma av Daniele David og Rossella Scognamiglio, som begge var flyvertar. På grunn av foreldra sitt yrke reiste han og den eldre broren Jacopo verda rundt frå ung alder, noko som gjorde dei kjende med ulike kulturar. Fram til han var 17 år, synte han talent som basketballspelar og spela point guard i den lokale klubben Eurobasket Roma. Han har seinare sagt at erfaringa frå basketballen gav han grunnleggande disiplin som har hjelpt han å lukkast i livet.
 Karriere 
David byrja å syngje då han var seks år gammal. Han møtte  og  i løpet av vidaregåande, og saman skulle dei seinare danne Måneskin. Han studerte ved liceo linguistico Eugenio Montale i Roma, men fullførte ikkje vidaregåande og valde i staden å satse fullt på musikkarrieren, med støtte frå foreldra sine. Då han først søkte rolla som vokalist i det lokale bandet, vart han avvist fordi stilen hans vart rekna som «for pop», men etter å ha insistert fekk han til slutt plass i bandet. David endra etter kvart framferd og stil, særleg sceneidentiteten sin, etter kvart som han lærte å uttrykkje seg fritt.
Bandet vart danna i 2016 og starta med å spele som gateartistar i Romas gater, men fekk sitt gjennombrot i 2017 då dei vart nummer to i den ellevte sesongen av X Factor Italia. Dei fekk ein stor debut med studioalbumet Il ballo della vita og turné i 2018 og 2019. I 2021 gav dei ut sitt andre studioalbum, Teatro d’ira: Vol. I.

Etter sigeren i Eurovision Song Contest 2021 vart David feilaktig skulda for narkotikabruk under finalen. Etter konkurransen tok han på eige initiativ ein narkotikatest, som var negativ. David har sagt at han aldri har brukt harde rusmiddel, og han og bandmedlemmene er tydelege motstandarar av narkotika. I eit intervju med Vogue Italia sa han: «Vi fell ikkje inn i stereotypien om den alkoholiserte og rusa rockestjerna». Han seier at han berre drikk alkohol ved spesielle høve, og meiner at kreativitet kjem frå eit «sunt, trena og klårt» sinn. Han meiner det er sjølvmotseiande å prøve å uttrykkje sitt sanne eg ved å binde seg til noko som gjer ein avhengig, og viste òg til den såkalla 27-årsklubben.

David har sunge ei coverutgåve av «I Wanna Be Your Dog» av The Stooges, og han gav stemme til figuren Jeffrey, assistenten til hovudskurken, i den italienske dubben av filmen Cruella (2021).

I 2023 medverka David i musikkvideoen til songen «Mil Veces» av Anitta. I 2024 starta han solokarrieren sin med singelen «Silverlines», produsert av Labrinth, som vart gjeven ut 27. september. Månaden etter kom den andre singelen, «Born with a Broken Heart». I 2025 vart han annonsert som gjesteartist under Sanremo-festivalen, der han opptredde på den andre kvelden. Debutalbumet hans, Funny Little Fears, vart gjeve ut 16. mai 2025 gjennom Sony Music Italy og Arista Records.
 Kunstnarskap 
I 2017 kommenterte X Factor-dommar Fedez at David er ein ekte frontfigur. I 2021 rosa Manuel Agnelli han på liknande vis og sa at han har ein «naturleg karisma som dei store frontfigurane». Vokalstilen hans i 2017 vart skildra som ein «reggae-preget klang som gjer at han meistrar rockerepertoaret på ein framifrå måte», sidan bandet sine musikalske inspirasjonar spenner frå indierock til glamrock og poprock. Det karakteristiske androgyne uttrykket og klesstilen hans på scena vert sett på som ei blanding av hippie-, vintage- og glamrock frå 1970-talet, noko som har ført til at han har vorte omtala som eit italiensk moteikon.

Samanlikna med arbeidet hans i Måneskin er solomusikken hans prega av ein mjukare og meir pop-orientert lyd. Ved utgjevinga av Funny Little Fears skreiv Sonja Knežević i Vogue Adria at han hadde «bytt ut ‘bad boy’-stempelet med ‘baby girl’-stempelet, i ein prosess mange har kalla ‘Harry-Styles-ifiseringa’ av Damiano David».
 Privatliv 
David var i eit forhold med den italienske modellen og influensaren Giorgia Soleri i nær seks år. Dei gjekk frå kvarandre i juni 2023. I november 2023 vart det rapportert at han var i eit forhold med den amerikanske skodespelaren og songaren Dove Cameron, og dei viste seg offentleg saman for første gong i februar 2024. I januar 2026 kunngjorde David og Cameron trulovinga si.

I tillegg til italiensk snakkar David flytande engelsk og kan noko spansk og fransk. Han er ein forkjempar for antirasisme og LHBTQ-rettar. David har sagt at han er imot narkotika og aldri har brukt det, og uttalte: «Kreativitet kjem frå eit sunt, trena og klart sinn. Hjernen er ei maskin som må ha tannhjula på plass, og narkotika er berre rein skit … Bodskapen vi ønskjer å spreie med musikken vår er ei opphøging av mennesket gjennom fridomen sin, og korleis kan vi snakke om å uttrykkje oss sjølve ved å binde oss til noko som gjer oss avhengige, til slavar?» Han er òg tilhengjar av fotballklubben AS Roma.

David er oppteken av symbolikken kring den greske mytologiske figuren Ikaros. Han har ei tatovering av vengjer og eit sitat som viser til Ikaros på hofta, og brukte tidlegare «Ykaaar» som brukarnamn på det sosiale mediet Instagram.

 Kjelder 

Denne artikkelen bygger på «Damiano David» frå , den 9. februar 2026.  

 Bakgrunnsstoff 



Kategori:Italienske songarar
Kategori:Eurovision Song Contest-vinnarar
Kategori:Eurovision Song Contest-vinnarlåtskrivarar
Kategori:Italienske Eurovision Song Contest-deltakarar
Kategori:Italienske Eurovision Song Contest-låtskrivarar
Kategori:Eurovision Song Contest 2021-deltakarar
Kategori:Eurovision Song Contest 2021-låtskrivarar
Kategori:Festival della Canzone Italiana di Sanremo-vinnarar